和劉原父舍人樂郊詩
作者：梅堯臣
朝代：宋

paragraphs: 太守東平來，固殊阮步兵。
步兵醉乘馿，太守整佩纓。
事物既已遺，駕車出東城。
園荒久不治，道路生棘荆。
地僻人馬入，草間狐兔驚。
舊池堙猶窊，遺址巋不平。
窊者使之濬，巋者使之營。
博野高榭起，陳漁危臺成。
榭前東山秀，臺下盧泉清。
傍塢梧竹暗，翳水芹藻并。
渠渠有深堂，燕賓飛玉觥。
芍藥廣陵美，謔贈鄭女情。
公子莫言歸，古人未以輕。
欲知學山簡，倒載去欹傾。